Good for You

«Good for You», ամերիկացի երգչուհի Սելենա Գոմեսի երգն է, որում իր մասնակցությունն ունի նաև ամերիկացի ռեփեր ASAP Rocky-ն։ Երգը թողարկվել է 2015 թվականի հունիսի 22-ին՝ որպես Սելենա Գոմեսի «Revival» կոչվող երկրորդ անհատական ալբոմի առաջին սինգլ։

Նախապատմություն և թողարկում 
«Good for You»-ն գրվել է Սելենա Գոմեսի, Ջուլիա Մայքլսի, Ջասթին Թրենտերի, Նիք Մոնսոնի, Սըր Նոլանի, ASAP Rocky-ի և Հեկտոր Դելգադոյի կողմից։ Սելենա Գոմեսը երգը ձայնագրել է մոտավորպես 45 րոպեում, սակայն ի սկզբանե որևէ մտադրություն չի ունեցել ինչ-որ կատարողի երգում ընդգրկելու։ Երբ ռեփեր ASAP Rocky-ն լսել է երգը, դրական կարծիք է հայտնել երգի մասին և այնուհետև ձայնագրել է իր հատվածը։ Սա Գոմեսի առաջին համագործակցությունն է որևէ ռեփերի հետ։ Չնայած նախկինում երգչուհին նույնպես սիրել է հիփ հոփ ժանրի երաժշտություն, սակայն չէր համագործակցում ռեփերների հետ իր տարիքի և երիտասարդ երկրպագուներ ունենալու պատճառով։

2015 թվականի հունիսի 12-ին Սելենա Գոմեսը իր Ինստագրամի էջում հրապարակում է երկու լուսանկար և գրում է, որ հունիսի 22-ին թողարկվելու է իր նոր «Good for You» երգը։ Հունիսի 17-ին հայտնի է դառնում, որ երգում իր մասնակցությունն է ունենալու նաև ռեփեր ASAP Rocky-ն, իսկ հաջորդ օրը Սելենան Ինստագրամում երգից մի փոքրիկ հատված է տեղադրում։ Հունիսի 19-ին երգչուհին Ինստագրամում հրապարակում է երգի շապիկի պատկերը, որում պատկերված է ինքը՝ պատի առջև աթոռին նստած։ Այդ պատկերում նա բոբիկ է և կրում է միայն սպիտակ երկար վերնաշապիկ, իսկ ձեռքերով մազերն է բռնել։ Հունիսի 22-ին երգը պաշտոնապես թողարկվում է iTunes-ում ներբեռնման համար։

Քննադատական արձագանքներ 

Երգը ստացել է դրական արձագանքներ երաժշտական քննադատների կողմից։ «Complex» ամսագրի լրագրող Էրիկ Դիփը գրել է, որ այս երգը և իր շապիկի պատկերը ցույց են տալիս երգչուհու ավելի հասուն կերպարը։ «Billboard» ամսագրի Էրին Սթրեքերը երգն անվանելով «սեքսուալ», գրել է, որ երգչուհին «ակնհայտորեն պատրաստ է փորձել ինչ-որ նոր բան»։ «Rap-Up» ամսագիրը գրելով երգի մասին, նշել է, որ Սելենան «լիովին հասունացել է ու չի վախենում ցույց տալ դա»։ Idolator կայքի լրագրող Մայք Ուոսը նկատել է, որ երգչուհու ձայնը այս երգում «գրեթե անճանաչելի է»։ MTV News հրատարակչության Ռոբ Մարկմենը մի ամբողջ հոդված է գրել այն մասին, թե ինչու է ASAP Rocky-ն հիանալի ընտրություն այս երգի համար։ «USA Today‍» թերթի լրագրող Բրայան Մենսֆիլդը գրել է, որ երգը հետաքրքրություն է ստեղծում երգչուհու առաջիկա ալբոմի նկատմամբ։ «XXL» ամսագրի լրագրող Էմանուելը իր հոդվածում գրել է, որ այս փոփ/հիփ հոփ համագործակցությունը կարող է ունենալ այն նույն հաջողությունը, ինչ ունեցավ երգչուհի Քեյթի Փերրիի և ռեփեր Ջուսի Ջեյի «Dark Horse» երգը։

Տեսահոլովակ 
Երգի առաջին տեսահոլովակը, որի ռեժիսորն է Սոֆի Մյուլերը, ներկայացվել է 2015 թվականի հունիսի 26-ին Գոմեսի VEVO ալիքում։ Այդ տեսահոլովակում ASAP Rocky-ի հատվածը ընդգրկված չէ։ 2015 թվականի օգոստոսի 18-ին Rocky-ի VEVO ալիքում տեղադրվում է տեսահոլովակի նոր տարբերակը, որում նաև առկա է նրա հատվածը։

Հիթ-շքերթներ

Շաբաթական հիթ-շքերթներ

Տարեկան հիթ-շքերթներ

Ծանոթագրություններ

Արտաքին հղումներ 
 Երգի տեսահոլովակը ՅուԹյուբում (Գոմեսի սոլո տարբերակ)
 Երգի տեսահոլովակը ՅուԹյուբում (Զուգերգ)
 Աուդիո տարբերակը ՅուԹյուբում

2015 սինգլներ
Սելենա Գոմեսի երգեր
ASAP Rocky երգեր
2015 երգեր
Սենտիմենտալ սիրային երգեր